2.2.

Stabdžių sistemų savybės 2.2.1. M ir N kategorijų transporto priemonės 2.2.1.1. Transporto priemonėje įrengtos stabdžių sistemos turi atitikti darbinio, antrinio ir stovėjimo stabdžių sistemoms nustatytus reikalavimus. 2.2.1.2. Sistemos, užtikrinančios darbinį, antrinį ir stovėjimo stabdymą, gali turėti bendrų sudėtinių dalių, jeigu pastarosios atitinka tokias sąlygas: 2.2.1.2.1. Turi būti ne mažiau kaip du tarpusavyje nesusiję valdymo įtaisai, lengvai pasiekiami įprastine vairavimo poza sėdinčiam vairuotojui. Visų kategorijų transporto priemonių, išskyrus m2 ir M3, visi stabdžių valdymo įtaisai (išskyrus lėtintuvo valdymo įtaisus) turi būti sukonstruoti taip, kad vairuotojui nustojus juos veikti, jie visiškai grįžtų į pradinę padėtį. Šis reikalavimas netaikomas stovėjimo stabdžio valdymo įtaisui (ar tai bendro valdymo įtaiso daliai), kai jis mechaniškai fiksuotas darbinėje padėtyje. 2.2.1.2.2. Darbinio stabdžio sistemos valdymo įtaisas turi būti nesusijęs su stovėjimo stabdžio sistemos valdymo įtaisu. 2.2.1.2.3. Jeigu darbinio ir antrinio stabdžių sistemų valdymo įtaisas yra tas pats, sąsajos tarp to valdymo įtaiso ir įvairių transmisijos sistemų sudėtinių dalių veiksmingumas turi nesumažėti praėjus tam tikram eksploatacijos laikui. 2.2.1.2.4. Jeigu darbinio ir antrinio stabdžių sistemų valdymo įtaisas yra tas pats, stovėjimo stabdžio konstrukcija turi būti tokia, kad jį galima būtų panaudoti transporto priemonei judant. Ši nuostata netaikoma, jeigu pagalbinis valdymo įtaisas leidžia bent iš dalies naudoti darbinį stabdį, kaip numatyta II priedo 2.1.3.6 punkte. 2.2.1.2.5. Jeigu sugenda kuri nors sudėtinė dalis, išskyrus pačius stabdžius (kaip apibrėžta 1.6 punkte) arba 2.2.1.2.7 punkte nurodytos sudėtinės dalys, arba kaip nors kitaip sugenda darbinio stabdžio sistema (gedimas, dalinis ar visiškas energijos atsargos išsekimas), antrine stabdžių sistema arba ta darbinio stabdžio sistemos dalimi, kuri nėra sugedusi, turi būti įmanoma sustabdyti transporto priemonę aplinkybėmis, nurodytomis antrinei stabdžių sistemai. 2.2.1.2.6. Visų pirma, jeigu antrinio stabdžio sistemos ir darbinio stabdžio sistemos valdymo įtaisas ir pavara yra bendri: 2.2.1.2.6.1. Kai darbinio stabdžio sistema ima veikti nuo vairuotojo raumenų jėgos ir papildomos energijos, tiekiamos iš vieno ar daugiau energijos šaltinių, tai nutrūkus tos papildomos energijos tiekimui antrinio stabdymo sistemos poveikį turi būti galima užtikrinti vairuotojo raumenų jėga ir papildoma energija, tiekiama iš nuo gedimo nenukentėjusių energijos šaltinių, jeigu tokių yra, o jėga, kuria veikiamas valdymo įtaisas, neturi viršyti nustatytos didžiausios ribos. 2.2.1.2.6.2. Kai darbinį stabdį ir pavarą valdančios jėgos kuriamos naudojant tik vairuotojo valdomą energijos atsargą, turi būti ne mažiau kaip du visiškai tarpusavyje nesusiję energijos šaltiniai, kurių kiekvienas perduoda energiją per savo atskirą pavarą; kiekviena iš tų pavarų gali veikti tik dviejų ar daugiau ratų stabdžius, o tie ratai turi būti parinkti taip, kad minėtosios pavaros galėtų kurti nustatyto dydžio antrinio stabdymo jėgą, nekeldamos pavojaus stabdomos transporto priemonės stabilumui; be to kiekvienam tam energijos šaltiniui turi būti įrengtas įspėjamojo signalizavimo įtaisas, apibrėžtas 2.2.1.13 punkte. 2.2.1.2.7. Tam tikros dalys, pavyzdžiui, pedalas ir jo guolis, pagrindinis stabdžių cilindras ir jo stūmoklis (-iai) (hidraulinės sistemos), valdymo vožtuvas (hidraulinės ir (arba) pneumatinės sistemos), trauklė tarp pedalo ir pagrindinio stabdžių cilindro ar valdymo vožtuvo, stabdžių cilindrai ir jų stūmokliai (hidraulinės ir (arba) pneumatinės sistemos) ir stabdžių kumštelinės svirtys laikomos nelūžtančiomis, jeigu jų matmenys parinkti su derama atsarga, jas lengva techniškai prižiūrėti, o jų saugos savybės yra bent ne blogesnės negu tos, kurios nustatytos kitoms svarbiausioms transporto priemonės sudėtinėms dalims (pavyzdžiui, vairo trauklėms). Jeigu dėl kurios nors tokios sudėtinės dalies gedimo transporto priemonės taptų neįmanoma stabdyti bent taip pat veiksmingai, kaip nustatyta, kai stabdoma antrinio stabdžio sistema, ta dalis turi būti pagaminta iš metalo ar lygiaverčių savybių medžiagos ir pastebimai nesideformuoti, stabdžių mechanizmui veikiant įprastomis sąlygomis. 2.2.1.3. Kai darbinio ir antrinio stabdžių sistemų valdymo įtaisai yra atskiri, vienu metu paveikus abu valdymo įtaisus neturi būti taip, kad neveiktų abi darbinio ir antrinio stabdžių sistemos, neatsižvelgiant į tai, ar abi stabdžių sistemos yra tvarkingos, ar viena iš jų sugedusi. 2.2.1.4. Sugedus darbinio stabdžio sistemos pavaros daliai, turi būti tenkinamos tokios sąlygos: 2.2.1.4.1. Paveikus darbinio stabdžio sistemos valdymo įtaisą turi būti stabdomas pakankamas ratų skaičius, neatsižvelgiant į transporto priemonės krovinį. 2.2.1.4.2. Tie ratai turi būti parinkti taip, kad liekamasis darbinio stabdžio sistemos veikimas atitiktų II priedo 2.1.4 punkte nustatytus reikalavimus. 2.2.1.4.3. Tačiau pirma minėti reikalavimai netaikomi puspriekabes velkančioms transporto priemonėms, kai puspriekabės ir velkančiosios transporto priemonės darbinio stabdžio sistemų pavaros yra tarpusavyje nesusijusios. 2.2.1.5. Kai be vairuotojo raumenų jėgos vartojama dar ir kita energija, nebūtina, kad būtų daugiau kaip vienas tokios kitos energijos šaltinis (hidraulinis siurblys, oro kompresorius ir pan.), tačiau priemonės, kuriomis tą šaltinį sudarantis įtaisas verčiamas veikti, turi būti kiek įmanoma saugios. 2.2.1.5.1. Sugedus kuriai nors transporto priemonės stabdžių sistemų daliai, energija turi būti ir toliau tiekiama gedimo nepaliestai daliai, jeigu tai yra būtina transporto priemonei stabdyti taip pat veiksmingai, kaip nustatyta, kai vyksta liekamasis ir (arba) antrinis stabdymas. Ši sąlyga įvykdoma įrengiant įtaisus, kuriuos galima lengvai panaudoti, kai transporto priemonė nejuda arba priversti veikti automatinėmis priemonėmis. 2.2.1.5.2. Be to, grandinėje už šio įtaiso įrengti kaupikliai turi būti tokie, kad nutrūkus energijos tiekimui, po to, kai darbinio stabdžio sistemos valdymo įtaisas buvo keturis kartus priverstas veikti visa eiga IV priedo A ir B skirsnių 1.2 punkte nurodytomis sąlygomis, turi būti galima transporto priemonę sustabdyti penktą kartą panaudojus tą valdymo įtaisą, o stabdymo veiksmingumas turi būti toks, koks nustatytas antriniam stabdymui. 2.2.1.5.3. Tačiau, jeigu tai yra hidraulinė stabdžių sistema su energijos akumuliatoriais, šios nuostatos laikomos tenkinamomis, jeigu vykdomi IV priedo, C skirsnio 1.2.2 punkto reikalavimai. 2.2.1.6. Reikalavimai, nustatyti 2.2.1.2, 2.2.1.4 ir 2.2.1.5 punktuose turi būti vykdomi nenaudojant jokių automatinių įtaisų, kurių neveiksmingumo galima būtų nepastebėti dėl to, kad dalys, kurios paprastai būna „ramybės“ padėtyje, ima veikti tik stabdžių sistemai sugedus. 2.2.1.7. Darbinio stabdžio sistema turi veikti visus transporto priemonės ratus. 2.2.1.8. Darbinio stabdžio sistemos poveikis turi būti atitinkamai paskirstytas ašims. Jeigu transporto priemonėje yra daugiau negu dvi ašys, tam, kad ratai nebūtų blokuojami arba stabdžių antdėklai nebūtų trinami, kai kurias ašis veikianti stabdymo jėga gali būti automatiškai sumažinama iki nulio, kai vežamas labai lengvas krovinys, jeigu transporto priemonė atitinka visus eksploatacijos reikalavimus, nustatytus II priede. 2.2.1.9. Darbinio stabdžio sistemos poveikis turi būti simetriškai paskirstytas tarp tos pačios ašies ratų transporto priemonės išilginės vidurio plokštumos atžvilgiu. 2.2.1.10. Darbinio stabdžio sistema ir stovėjimo stabdžio sistema turi veikti stabdymo paviršius, nuolat sujungtus su ratais tinkamo tvirtumo sudėtinėmis dalimis. Turi nebūti įmanoma fiziškai atskirti stabdymo paviršių nuo ratų; tačiau jeigu tai yra darbinio stabdžio sistema arba antrinio stabdžio sistema, toks stabdymo paviršių atsiskyrimas leistinas, jeigu jis yra labai trumpalaikis, pavyzdžiui, įvyksta perjungiant pavarą, o po to ir darbinio, ir antrinio stabdžių sistemos toliau veikia taip pat veiksmingai, kaip reikalaujama. Be to, jeigu tai yra stovėjimo stabdžio sistema, toks atsiskyrimas taip pat leistinas, jeigu šią operaciją sėdėdamas vairuotojo sėdynėje valdo tik vairuotojas, naudodamas sistemą, kuri negali pradėti veikti dėl skysčio nutekėjimo ( 6 ). 2.2.1.11. Stabdžių nusidėvėjimą turi būti galima lengvai kompensuoti rankinio ar automatinio reguliavimo sistema. Be to, valdymo įtaisas ir pavaros bei stabdžių sudėtinės dalys turi turėti tokią eigos atsargą ir, jeigu būtina, tokias kompensavimo priemones, kad stabdžiams įkaitus arba stabdžių antdėklams nusidėvėjus iki tam tikro laipsnio, būtų galima veiksmingai stabdyti neatlikus neatidėliotino reguliavimo. 2.2.1.11.1. Darbinio stabdžio reguliavimas dėl nusidėvėjimo turi vykti automatiškai. Tačiau, N2 ir N3 kategorijų visureigėse transporto priemonėse ir M1 bei N1 transporto priemonių galiniams stabdžiams automatiniai reguliavimo įtaisai įrengiami pasirinktinai. Automatiniai reguliavimo dėl nusidėvėjimo įtaisai turi būti tokie, kad stabdžiams įkaitus ir atvėsus, vis dar būtų stabdoma veiksmingai. Visų pirma, transporto priemonė turi veikti įprastai po bandymų, atliktų pagal II priedo 1.3 punktą (I tipo bandymas) ir II priedo 1.4 punktą (II tipo bandymas) arba 1.6 punktą (III tipo bandymas). 2.2.1.11.2. Tokį darbinio stabdžio antdėklų nusidėvėjimą turi būti įmanoma lengvai patikrinti iš transporto priemonės išorės arba apačios, naudojant tik transporto priemonėje įprastai esančius įrankius ir įrangą; pavyzdžiui, atitinkamas apžiūros angas ir kurias nors kitas priemones. Kitaip, yra priimtini garsiniai ar vaizdiniai įtaisai, įspėjantys vairuotojo sėdynėje sėdintį vairuotoją, kada būtina pakeisti antdėklus. Tikrinant nusidėvėjimą leidžiama nuimti tik M1 ir N1 kategorijų transporto priemonių priekinius ir (arba) galinius ratus. 2.2.1.12. Hidraulinėse stabdžių sistemose: 2.2.1.12.1. Skysčių rezervuarų pripildymo angos turi būti lengvai pasiekiamos; be to, skysčio atsargos talpyklos turi būti pagamintos taip, kad skysčio atsargos lygį galima būtų lengvai patikrinti neatidarius tų talpyklų. Jeigu ši paskutinė sąlyga nėra tenkinama, turi būti įspėjamasis šviesos signalas, pranešantis vairuotojui, kada skysčio atsarga sumažėja iki tokio lygio, kad dėl to gali sugesti stabdžių sistema. Vairuotojui turi būti suteikta galimybė nesunkiai patikrinti, ar šis įspėjamasis šviesos signalas veikia gerai. 2.2.1.12.2. Apie hidraulinės pavaros sistemos dalies gedimą vairuotojui signalizuoja įtaisas, kuriame yra raudona kontrolinė lemputė, įsižiebianti ne vėliau, negu panaudojamas valdymo įtaisas ir deganti tol, kol yra gedimas ir uždegimo raktelis pasuktas į padėtį „įjungta“. Tačiau galima naudoti ir įtaisą, kuriame yra raudona kontrolinė lemputė, įsižiebianti tada, kai skysčio lygis rezervuaruose nukrenta žemiau gamintojo nurodytos ribos. Kontrolinė lemputė turi būti aiškiai matoma netgi dienos šviesoje; vairuotojas turi turėti galimybę lengvai patikrinti, ar lemputė veikia gerai, sėdėdamas vairuotojo sėdynėje. Dėl šio įtaiso sudėtinės dalies gedimo atitinkama stabdžių sistema neturi visiškai prarasti veiksmingumo. 2.2.1.12.3. Stabdžių sistemų hidraulinėje pavaroje naudojamo skysčio tipas turi būti nustatomas pagal ISO standartą Nr. 9128-1987. Atitinkamas simbolis, kaip parodyta 1 arba 2 pav., turi būti tvirtinamas aiškiai matomoje vietoje taip, kad jo nebūtų galima pašalinti, ne toliau kaip 100 mm atstumu nuo skysčių rezervuarų pripildymo angų, gamintojai gali pateikti papildomos informacijos. 2.2.1.13. Bet kurioje transporto priemonėje, kurioje yra darbinio stabdžio sistema, kurią veikti verčia energija, tiekiama iš energijos akumuliatoriaus, o antrinio stabdymo sistema negali užtikrinti nustatyto antrinio stabdymo veiksmingumo, nevartodama energijos atsargų, be manometro, kai jis yra, papildomai turi būti įspėjimo įtaisas, skleidžiantis vaizdo arba garso signalą, kai energijos atsarga kurioje nors sistemos dalyje nukrenta iki tokio lygio, kad iš naujo neįkrovus akumuliatoriaus ir neatsižvelgiant į transporto priemonės krovinį, būtų galima penktą kartą panaudoti darbinio stabdžio sistemos valdymo įtaisą po to, kai jis keturis kartus buvo priverstas veikti visa eiga, o stabdymo veiksmingumas turi būti toks, kaip nustatyta antriniam stabdymui (kai darbinio stabdžio pavaroje nėra gedimų, o stabdžiai sureguliuoti kiek įmanoma geriau). Įspėjimo įtaisas tiesiogiai ir pastoviai prijungiamas prie grandinės. Varikliui veikiant įprastomis eksploatacijos sąlygomis ir kol stabdžių sistemoje nėra jokių gedimų, įspėjimo įtaisas neturi skleisti jokių signalų išskyrus tuo laiku, kuris reikalingas energijos akumuliatoriui (-iams) įkrauti užvedus variklį. 2.2.1.13.1. Tačiau, jeigu tai yra transporto priemonės, kurios laikomos atitinkančiomis 2.2.1.5.1. punkto reikalavimus tik todėl, kad atitinka IV priedo, C skirsnio 1.2.2 punkto reikalavimus, įspėjimo įtaisas be vaizdo signalo turi skleisti dar ir garso signalą. Šie įtaisai nebūtinai turi veikti vienu metu, jeigu kiekvienas jų atitinka pirma nustatytus reikalavimus, o garso signalas nėra įjungiamas anksčiau už vaizdo signalą. 2.2.1.13.2. Šis garso signalo įtaisas turi neveikti, kai naudojamas stovėjimo stabdys ir (arba), gamintojo nuožiūra, tada, kai automatinės pavarų dėžės selektoriaus svirtis nustatyta į „stovėjimo“ padėtį. 2.2.1.14. Nepažeidžiant 2.1.2.3 punkto reikalavimų, kai tam, kad stabdžių sistema veiktų, būtinas papildomas energijos šaltinis, energijos atsarga turi būti tokia, kad, sustojus varikliui ar sugedus tą energijos šaltinį veikti verčiančioms priemonėms, tos atsargos pakaktų sukurti stabdymo jėgai, kuriai veikiant transporto priemonė galėtų būti sustabdyta nustatytomis sąlygomis. Be to, jeigu vairuotojo raumenų jėgą, veikiančią stovėjimo stabdžio sistemą, sustiprina kokia nors pagalbinė priemonė, tai pagalbinei priemonei sugedus stovėjimo stabdžio sistemą turi būti galima priversti veikti, jeigu būtina tam panaudojant energijos atsargą, atskirą nuo energijos šaltinio, įprastomis sąlygomis tiekiančio energiją tai pagalbinei priemonei. Ši energijos atsarga gali būti ta pati, kuri skirta ir darbinio stabdžio sistemai. Sąvoka „priversti veikti“ taip pat įvardija ir stovėjimo stabdžio grąžinimo į nedarbinę padėtį operaciją. 2.2.1.15. Jeigu tai yra motorinė transporto priemonė, kurią leidžiama sukabinti su priekaba, kurioje įrengti velkančiosios transporto priemonės vairuotojo valdomi stabdžiai, velkančiosios transporto priemonės darbinio stabdžio sistemoje turi būti tokios konstrukcijos įtaisas, kad, sugedus priekabos stabdžių sistemai arba nutrūkus oro tiekimo linijai (arba pritaikytai kito tipo jungčiai) tarp velkančiosios transporto priemonės ir priekabos, vis dar turi būti įmanoma stabdyti velkančiąją transporto priemonę taip pat veiksmingai, kaip nustatyta stabdant antrinio stabdžio sistema; taip pat nurodoma, kad, visų pirma, šis įtaisas būtų įrengiamas velkančiojoje transporto priemonėje ( 7 ). 2.2.1.16. Pagalbinei įrangai energija tiekiama taip, kad tai įrangai veikiant eksploatacinės charakteristikos atitiktų nurodytus dydžius, o pažeidus energijos šaltinį, dėl pagalbinės įrangos veikimo energijos atsarga, maitinanti stabdžių sistemas nesumažėtų labiau, negu nurodyta 2.2.1.13 punkte. 2.2.1.17. Jeigu priekabos kategorija yra O3 arba O4, darbinio stabdžio sistema turi būti tolydaus arba pusiau tolydaus stabdymo tipo. 2.2.1.18. Jeigu transporto priemone leidžiama vilkti O3 arba O4 kategorijos priekabą, stabdžių sistema turi atitikti tokias sąlygas: 2.2.1.18.1. Įjungus antrinę velkančiosios transporto priemonės stabdžių sistemą, taip pat turi būti laipsniškai stabdoma ir priekaba. 2.2.1.18.2. Sugedus velkančiosios transporto priemonės darbinio stabdžio sistemai ir, jeigu šią sistemą sudaro bent dvi atskiros sekcijos, nesugedusi sekcija ar sekcijos turi galėti iš dalies ar visiškai spausti priekabos stabdžius. Turi būti įmanoma laipsniškai keisti tokio stabdymo jėgą; jeigu šią operaciją atlieka vožtuvas, įprastomis sąlygomis esantis ramybės padėtyje, tokį vožtuvą galima naudoti tik tada, jeigu vairuotojas, sėdėdamas vairuotojo kabinoje arba iš transporto priemonės išorės, nenaudodamas įrankių, gali lengvai patikrinti, ar jis veikia gerai. 2.2.1.18.3. Vienoje iš oro tiekimo linijų (arba pritaikytoje kito tipo jungtyje) atsiradus įtrūkimui ar nuotėkiui, vairuotojui vis dėlto turi būti įmanoma arba darbinio stabdžio sistemos valdymo įtaisu, arba antrinio stabdžio sistemos valdymo įtaisu, arba stovėjimo stabdžio sistemos valdymo įtaisu visiškai ar iš dalies nuspausti priekabos stabdžius išskyrus atvejus, kai dėl to įtrūkimo ar nuotėkio priekaba automatiškai stabdoma taip, kaip aprašyta II priedo 2.2.3 punkte. 2.2.1.18.4. Jeigu yra dvi oro tiekimo linijos, 2.2.1.18.3 punkto reikalavimas laikomas įvykdytu, jeigu tenkinamos tokios sąlygos: 2.2.1.18.4.1. Kai nurodytas stabdžių valdymo įtaisas iš valdymo įtaisų, išvardytų 2.2.1.18.3 punkte, priverčiamas atlikti visą eigą, slėgis tiekimo linijoje per kitas dvi sekundes turi nukristi iki 1,5 barų. 2.2.1.18.4.2. Kai slėgis tiekimo linijoje mažėja greičiau kaip 1 baras per sekundę, priekaba turi būti pradėta stabdyti automatiškai kol slėgis tiekimo linijoje dar nesumažėjo iki 2 barų. 2.2.1.19. Toliau nurodytų tipų transporto priemonės turi atitikti IIA tipo bandymo reikalavimus, aprašytus II priedo 1.5 punkte, o ne II tipo bandymo reikalavimus, aprašytus to priedo 1.4 punkte: — M3 kategorijos tarpmiestiniai autobusai ir tolimųjų reisų turistiniai autobusai, — ir N3 kategorijos motorinės transporto priemonės, kuriomis leidžiama vilkti O4 kategorijos priekabas. Kai didžiausia šios transporto priemonės masė viršija 26 000 kilogramų, bandomos transporto priemonės masė turi būti ne didesnė negu 26 000 kilogramų arba, jeigu nepakrautos transporto priemonės masė viršija 26 000 kilogramų, į tai turi būti atsižvelgta skaičiuojant. 2.2.1.20. Jeigu motorinė transporto priemonė yra parengta vilkti priekabą su elektrinėmis stabdžių sistemomis, turi būti vykdomi tokie reikalavimai: 2.2.1.20.1. Motorinės transporto priemonės elektros energijos tiekimo įrenginio (generatoriaus ir akumuliatoriaus) pajėgumo turi pakakti tiekti srovę elektrinei stabdžių sistemai. Varikliui veikiant tuščiąja eiga ir esant gamintojo rekomenduotam sūkių skaičiui bei įjungus visus elektros prietaisus, kuriuos gamintojas transporto priemonėje yra įrengęs kaip standartinę įrangą, įtampa elektros linijose, kai elektrinė stabdžių sistema sunaudoja daugiausiai srovės (15 A), neturi nukristi žemiau 9,6 V, matuojant jungtyje. Elektros linijose neturi būti galimybės įvykti trumpajam jungimui netgi tada, kai būna perkrovų. 2.2.1.20.2. Sugedus velkančiosios transporto priemonės darbinio stabdžio sistemai, kai tą sistemą sudaro ne mažiau kaip du atskiri mazgai, nesugedęs mazgas ar mazgai turi galėti iš dalies ar visiškai nuspausti priekabos stabdžius. 2.2.1.20.3. Stop signalo jungiklį ir grandinę elektrinei stabdžių sistemai įjungti leidžiama naudoti tik tada, kai įjungimo linija prijungiama lygiagrečiai stop signalui, o stop signalo jungiklis ir grandinė gali išlaikyti papildomą apkrovą. 2.2.1.21. Jeigu pneumatinė darbinio stabdžio sistema sudaryta iš dviejų ar daugiau atskirų sekcijų, visas tarp tų sekcijų prie valdymo įtaiso ar toliau nuo jo pagal srauto kryptį nutekantis oras turi būti išleidžiamas į aplinką. 2.2.1.22. M2, M3, N2 ir N3 kategorijų transporto priemonėse su ne daugiau kaip keturiomis ašimis pagal X priedo reikalavimus turi būti įrengtos 1 kategorijos antiblokavimo sistemos. 2.2.1.23. Jeigu 2.2.1.22 punkte nenurodytose motorinėse transporto priemonėse įrengtos antiblokavimo sistemos, jos turi atitikti X priedo reikalavimus. 2.2.1.24. Jeigu motorine transporto priemone leidžiama vilkti O3 arba O4 kategorijos priekabą, priekabos darbinio stabdžio sistema turi veikti tik kartu su velkančiosios transporto priemonės darbinio, antrinio ar stovėjimo stabdžių sistemomis. 2.2.1.25. Motorinėse transporto priemonėse, kuriomis leidžiama vilkti priekabą su įrengta antiblokavimo sistema, išskyrus M1 ir N1 kategorijų transporto priemones, turi būti įrengtas atskiras priekabos antiblokavimo sistemos vaizdinio įspėjimo signalo skleidimo įtaisas, atitinkantis X priedo 4.1, 4.2 ir 4.3 punktų reikalavimus. Jose taip pat turi būti speciali priekabų antiblokavimo sistemų elektrinė jungtis, kaip numatyta šios direktyvos X priedo 4.4 punkte. 2.2.1.26. M1 kategorijos transporto priemonėse gali būti laikino naudojimo atsarginiai ratai ar padangos, jeigu jos atitinka XIII priedo reikalavimus. 2.2.2. O kategorijos transporto priemonės 2.2.2.1. O1 kategorijos priekabose nėra būtina įrengti darbinio stabdžio sistemos; tačiau, jeigu šios kategorijos priekabose yra darbinio stabdžio sistema, ji turi atitikti tokius pačius reikalavimus, kaip ir O2 kategorijos atveju. 2.2.2.2. Kiekvienoje O2 kategorijos priekaboje turi būti arba tolydaus ar pusiau tolydaus stabdymo tipo, arba inercinio (saviriedos) stabdymo tipo darbinio stabdžio sistema. Pastarojo tipo sistemą leidžiama įrengti tik tose priekabose, kurios nėra puspriekabės. Tačiau leidžiama įrengti elektrines stabdžių sistemas, atitinkančias XI priedo reikalavimus. 2.2.2.3. Kiekvienoje O3 arba O4 kategorijos priekaboje turi būti įrengta tolydaus ar pusiau tolydaus stabdymo tipo darbinio stabdžio sistema. 2.2.2.4. Darbinio stabdžio sistema turi veikti visus priekabos ratus. 2.2.2.5. Darbinio stabdžio sistemos poveikis turi būti tinkamai paskirstytas ašims. 2.2.2.6. Kiekvienos stabdžių sistemos poveikis turi būti simetriškai paskirstytas tarp tos pačios ašies ratų transporto priemonės išilginės vidurio plokštumos atžvilgiu. 2.2.2.7. Stabdymo paviršiai, turintys užtikrinti reikiamą veiksmingumą, turi būti nuolat susieti su ratais arba standžiąja jungtimi, arba nelūžtančiomis sudėtinėmis dalimis. 2.2.2.8. Stabdžių nusidėvėjimą turi būti galima lengvai kompensuoti rankinio ar automatinio reguliavimo sistema. Be to, valdymo įtaisas ir pavaros bei stabdžių sudėtinės dalys turi turėti tokią eigos atsargą ir, jeigu būtina, tokias kompensavimo priemones, kad stabdžiams įkaitus arba stabdžių antdėklams nusidėvėjus iki tam tikro laipsnio, būtų galima veiksmingai stabdyti neatlikus neatidėliotino reguliavimo. 2.2.2.8.1. Darbinio stabdžio reguliavimas dėl nusidėvėjimo vyksta automatiškai. Tačiau, O1 ir O2 kategorijų transporto priemonėse automatiniai reguliavimo įtaisai įrengiami pasirinktinai. Automatiniai reguliavimo dėl nusidėvėjimo įtaisai turi būti tokie, kad stabdžiams įkaitus ir ataušus, vis dar būtų stabdoma veiksmingai. Visų pirma, transporto priemonė turi veikti įprastai po bandymų, atliktų pagal II priedo 1.3 punktą (I tipo bandymas) ir II priedo 1.6 punktą (III tipo bandymas). 2.2.2.8.2. Darbinio stabdžio antdėklų nusidėvėjimą turi būti įmanoma lengvai patikrinti iš transporto priemonės išorės arba apačios, naudojant tik transporto priemonėje įprastai esančius įrankius ir įrangą; pavyzdžiui, atitinkamas apžiūros angas ir kurias nors kitas priemones. 2.2.2.9. Stabdžių sistemos turi būti tokios, kad, nutrūkus sukabinimo įtaisui, kai priekaba juda, ji būtų stabdoma automatiškai. Tačiau šis reikalavimas netaikomas priekaboms, kurių didžiausia masė neviršija 1,5 tonos, jeigu šiose priekabose be pagrindinio sukabinimo įtaiso papildomai yra antrinių sukabinimo įtaisų (grandinė, lynas ir pan.), kurie, išsiskyrus pagrindiniam sukabinimo įtaisui, neleidžia vilkčiai liesti žemės ir leidžia šiek tiek valdyti priekabos judėjimo kryptį. 2.2.2.10. Kiekvienoje priekaboje, kurioje turi būti darbinio stabdžio sistema, turi būti sąlygos panaudoti stovėjimo stabdį netgi tada, kai priekaba yra atskirta nuo velkančiosios transporto priemonės. Asmeniui, stovinčiam ant žemės, turi būti įmanoma priversti veikti stovėjimo stabdžio sistemą; tačiau, jeigu priekaba skirta keleiviams vežti, turi būti įmanoma priversti veikti stovėjimo stabdžio sistemą būnant priekabos viduje. Sąvoka „priversti veikti“ taip pat įvardija ir stovėjimo stabdžio grąžinimo į nedarbinę padėtį operaciją. 2.2.2.11. Jeigu priekaboje yra įtaisas, kuriuo galima išjungti stabdžių sistemos, išskyrus stovėjimo stabdžio sistemą, valdymą suspaustu oru, tas įtaisas turi būti sukonstruotas ir pagamintas taip, kad visiškai grįžtų į „ramybės“ padėtį tuojau po to, kai į priekabą vėl pradedamas tiekti suspaustas oras. 2.2.2.12. O3 ir O4 kategorijų priekabos su dviejų linijų oro tiekimo sistema turi atitikti 2.2.1.18.3 punkte nustatytas sąlygas. 2.2.2.13. O3 ir O4 kategorijų priekabose turi būti įrengtos antiblokavimo sistemos, kaip numatyta X priede pateiktuose reikalavimuose. 2.2.2.14. Jeigu 2.2.2.13 punktuose nenurodytose priekabose įrengtos antiblokavimo sistemos, jos turi atitikti X priedo reikalavimus. 2.2.2.15. Pagalbinei įrangai energija tiekiama taip, kad jai veikiant darbinio stabdžio sistemos energijos kaupimo įtaise (-uose) esantis slėgis būtų ne mažesnis kaip 80 % iš velkančiosios transporto priemonės tiekiamo mažiausio slėgio, kaip nustatyta II priedo priedėlio 3.1.2.2 punkte. 2.2.2.15.1. Pratrūkus pagalbinei įrangai ar kuriems nors su ja susijusiems vamzdeliams arba atsiradus nuotėkiui iš jų, stabdomų ratų periferijoje veikiančių jėgų suma turi būti ne mažesnė kaip 80 % dydžio, atitinkamai priekabai nustatyto II priedo 2.2.1.2.1 punkte. Tačiau, kai toks trūkis ar nuotėkis turi įtakos specialaus įtaiso, minimo II priedo priedėlio 6 punkte, valdymo signalui, taikomi tame punkte nustatyti veiksmingumo reikalavimai.